b'\n_START_ARTICLE_\nGrad Bran\n_START_SECTION_\nZgodovina\n_START_PARAGRAPH_\nLeta 1212 so tevtonski vitezi zgradili lesen grad Dietrichstein kot utrjen polo\xc5\xbeaj v Burzenlandu ob vhodu na gorski prelaz, skozi katerega so trgovci potovali ve\xc4\x8d kot tiso\xc4\x8dletje, leta 1242 pa so ga uni\xc4\x8dili Mongoli. Prvi\xc4\x8d je bil omenjen v aktu, ki ga je 19. novembra 1377 izdal Ludvik I. Ogrski, s katerim je sa\xc5\xa1kemu Kronstadtu (Bra\xc8\x99ov) dovolil, da zgradijo kamnit grad z lastnimi stro\xc5\xa1ki in delovno silo; naselje Bran se je za\xc4\x8delo razvijati v bli\xc5\xbeini. Med letoma 1438 in 1442 je bila naloga gradu obramba proti osmanskemu cesarstvu, kasneje pa je postal carinska postaja na gorskem prelazu med Transilvanijo in Vla\xc5\xa1ko. Menijo, da je na gradu nekaj \xc4\x8dasa \xc5\xbeivel vla\xc5\xa1ki knez Mircea starej\xc5\xa1i (1386\xe2\x80\x931395, 1397\xe2\x80\x931418). Takrat naj bi bila tudi dolo\xc4\x8dena carinska to\xc4\x8dka. Zdi se, da vla\xc5\xa1ki vladar Vlad \xc8\x9aepe\xc8\x99 (1448\xe2\x80\x931476) ni imel pomembne vloge v zgodovini trdnjave, \xc4\x8deprav je sotesko ve\xc4\x8dkrat pre\xc4\x8dkal. Grad je pripadal ogrskim kraljem, vendar je zaradi neuspeha kralja Vladislava II. (1471\xe2\x80\x931516) za odpla\xc4\x8dilo posojil mesto Bra\xc8\x99ov leta 1533 ponovno dobilo utrdbo. Bran je imel voja\xc5\xa1ko strate\xc5\xa1ko vlogo do sredine 18. stoletja. _NEWLINE_Leta 1920 po trianonski pogodbi je Mad\xc5\xbearska odstopila Transilvanijo, grad pa je postal kraljevo prebivali\xc5\xa1\xc4\x8de v kraljevini Romuniji. Bil je priljubljen dom in zato\xc4\x8di\xc5\xa1\xc4\x8de kraljice Marije, ki je naro\xc4\x8dila obse\xc5\xbeno obnovo, ki jo je opravil \xc4\x8de\xc5\xa1ki arhitekt Karel Zden\xc4\x9bk L\xc3\xadman. Grad je podedovala njena h\xc4\x8di princesa Ileana, ki je v drugi svetovni vojni vodila bolni\xc5\xa1nico: kasneje ga je komunisti\xc4\x8dni re\xc5\xbeim zasegel in leta 1948 izgnal kraljevo dru\xc5\xbeino._NEWLINE_Leta 2005 je romunska vlada sprejela poseben zakon, ki dovoljuje vra\xc4\x8dilo zahtevkov za nezakonito razla\xc5\xa1\xc4\x8dene nepremi\xc4\x8dnine, kot je Bran, zato je bil leto kasneje grad dodeljen Ameri\xc4\x8danu habsbur\xc5\xa1kemu nadvojvodi Dominiku, sinu in dedi\xc4\x8du princese Ileane. _NEWLINE_Septembra 2007 je preiskovalni odbor romunskega parlamenta izjavil, da je bila vrnitev gradu nadvojvodi nezakonita, ker je prekr\xc5\xa1il romunski zakon o premo\xc5\xbeenju in dedovanju. Oktobra 2007 je romunsko ustavno sodi\xc5\xa1\xc4\x8de zavrnilo peticijo parlamenta o tej zadevi. Poleg tega je komisija za preiskavo romunske vlade decembra 2007 potrdila veljavnost in zakonitost uporabljenih postopkov vra\xc4\x8danja in potrdila, da je bila vrnitev v celoti v skladu z zakonom. _NEWLINE_18. maja 2009 je grad pripadel nadvojvodi Dominiku in njegovima sestrama Marie-Magdalene Holzhausen in Elisabete Sandhofer. Habsbur\xc5\xbeani so 1. junija 2009 odprli prenovljen grad za javnost kot prvi zasebni muzej dr\xc5\xbeave in razkrili skupaj z vasjo Bran skupen strate\xc5\xa1ki koncept, da ohranijo svojo vodilno vlogo v romunskem turisti\xc4\x8dnem krogu in za\xc5\xa1\xc4\x8ditijo gospodarstvo v regiji.\n_START_SECTION_\nArhitektura\n_START_PARAGRAPH_\nArhitektura gradu Bran temelji na masivnih gotskih elementih konstrukcije. Nepravilna oblika citadele je prilagojena konfiguraciji terena, na katerem je zgrajena utrdba. Osnovni elementi konstrukcije so re\xc4\x8dni kamen, opeka in les._NEWLINE_Do leta 1380 je bila utrdba sestavljena iz nekaj manj\xc5\xa1ih oddelkov za vojsko in vogalnih stolpov na zahodni strani. Glede na zapise tujih popotnikov, ki so obiskali citadelo v 19. st., je utrdba okoli leta 1535 imela tri obrambne stolpe: na severni, zahodni in vzhodni strani. Vstop vanjo je bil na ju\xc5\xbeni strani in je imel premi\xc4\x8dne stopnice. Imela je tudi dva vzporedna zidova v dolini, ki sta omejevala prehod skozi sotesko. V tem \xc4\x8dasu je bil v notranjem dvori\xc5\xa1\xc4\x8du izkopan vodnjak,  globok okoli 57 m, za oskrbo z vodo._NEWLINE_Stolp, v katerem je bila smodni\xc5\xa1nica, je eksplodiral leta 1593, a so ga hitro obnovili. Nova \xc5\xa1koda je nastala v mo\xc4\x8dni nevihti leta 1617 in v po\xc5\xbearu leta 1619. Grad je bil rekonstruiran leta 1622 po nalogu tedanjega kneza Transilvanije Gabrijela Betlena (vladal v obdobju 1613\xe2\x80\x931629), tedaj so zgradili vzhodni stolp na ju\xc5\xbeni strani utrdbe._NEWLINE_Latinski napisi v notranjem dvori\xc5\xa1\xc4\x8du gradu ka\xc5\xbeejo, da je bila rekonstrukcija izvedena leta 1723. V tem \xc4\x8dasu je bil zgrajen \xc5\xa1tirikotni bivalno-obrambni grad na severni strani gradu, ki je imel odprtine za strelce in dograjeno podstre\xc5\xa1je s slepimi arkadami in pilastri. Streha tega stolpa, pa tudi oddelki za vojsko, so dobili dvojni sloj konstrukcije kot preventivni ukrep proti po\xc5\xbearu. V 18. stoletju je bil dograjen tudi lesen paviljon, prislonjen na bivalno-obrambni stolp, od koder so stra\xc5\xbearji lahko opazovali klanec in opozorili na sovra\xc5\xbenika._NEWLINE_Na pravokotnem vzhodnem stolpu, zunaj oblo\xc5\xbeenem s kamnom, sta dve obrambni odprtini proti obleganju, od koder so vojaki iz gradu lahko metali kamenje ali polivali vro\xc4\x8de olje ali vodo na napadalce. V tem stolpu je tudi tajno stopni\xc5\xa1\xc4\x8de, ki vodi iz prvega naravnost v tretje nadstropje._NEWLINE_V obdobju 1877\xe2\x80\x931878 so avstro-ogrske oblasti ukazale, naj se lesena streha zamenja s trdnim materialom, da bi grad dodatno za\xc5\xa1\xc4\x8ditili med rusko-tur\xc5\xa1ko vojno. Izvirne dele  so dodatno utrdili med letoma 1883 in 1886, o \xc4\x8demer pri\xc4\x8da zapis na ju\xc5\xbenem zidu notranjega dvori\xc5\xa1\xc4\x8da. Tudi leseno stopni\xc5\xa1\xc4\x8de pri vhodu, ki je vidno \xc5\xa1e danes, je bilo zamenjano s kamnitim._NEWLINE_Grad je bil popolnoma rekonstruiran med letoma 1921 in 1929 po na\xc4\x8drtih \xc4\x8de\xc5\xa1kega arhitekta Karla Limana, ki je dal zgradbi romanti\xc4\x8den videz. Cel grad je bil preurejen tako, da je omogo\xc4\x8dil podstre\xc5\xa1ne prostore preurediti v koristno \xc4\x8detrto nadstropje. V pritli\xc4\x8dju so bile dodane lo\xc5\xbee in terase na tretjem in \xc4\x8detrtem nadstropju. Dodana sta bila tudi dva okrogla stolpa, en v notranjem dvori\xc5\xa1\xc4\x8du nad vodnjakom, drug ob ju\xc5\xbenem stolpu. Ob vhodnem stolpu so zgradili dodatne prostore. Glavni vhod je dobil okvir iz kamna, obrambne odprtine so spremenili v okna, vgradili so pe\xc4\x8di v sa\xc5\xa1kem slogu 19. stoletja. Stare prostore gradu so spremenili v udobno rezidenco za kraljevo dru\xc5\xbeino._NEWLINE_Leta 1937 je bilo v vodnjak vgrajeno elektri\xc4\x8dno dvigalo, na dnu vodnjaka pa prebit horizontalen predor do parka pod steno, na kateri stoji grad. Grad je bil ponovno obnovljen med letom 1987 in 1993, ko so temelje okrepili s kovinskimi zategami.'